google/wiki40b huggingface dataset:
IIHFs verdensranking

IIHFs verdensranking er en rankingliste for ishockeylandslag. Listen oppdateres hvert år og utregnes på bakgrunn av lagenes plasseringer ved ishockey-VM og ishockeyturneringen under vinter-OL, og man anvender et poengsystem hvor de nyeste resultatene gir mer poeng for å få fram lagets ranking.
For herrer baseres rankinglisten på landenes plasseringer ved den seneste OL-turneringen samt de siste fire VM-turneringene. For kvinner baseres rankinglisten på landenes plasseringer ved den seneste OL-turneringen samt de siste tre VM-turneringene (ettersom at man ikke avholder VM for kvinner samme år man arrangerer vinter-OL).
Rankinglisten danner grunnlag for seedning av lagene til mesterskapene og kvalifikasjonerturneringer.
Bombus gerstaeckeri

Størrelse

Målene kan variere, og særlig lengden er unøyaktig da bakkroppen kan trekkes sammen eller strekkes ut.

Dronninger:  Lengde 20-26 mm, Vingespenn: 32-36 mm

Arbeidere:  Lengde 15-17 mm, Vingespenn: 26-30 mm

Hanner: Lengde 14-16 mm, Vingespenn: 26-32 mm

Kjennetegn

Bombus gerstaeckeri minner en del om lushatthumle. Hodet som er påfallende langt er helt svart. Brystet og det første bakkroppsledd har gulbrune hår som hos lushatthumle. Bakkroppsledd 2 og 3 er helt svarthåret mens bakroppsledd 4, 5 og 6 er hvitehåret.

Bolet

Det er gjort få bolfunn. De bolene som har vært funnet er svært små med få arbeidere. Enkelte mener at B. gerstaeckeri av og til ikke produserer arbeidere i det hele tatt, bare droner og dronninger.

Utbredelse

Ikke i Norge. Den finnes i Alpene på planten Aconitum fra 800-2500 m over havet.
Sirkel (film)

Sirkel er en norsk film fra 2005. Filmen er en nullbudsjetts spillefilm, produsert i Bergen i 2004 og 2005, og den er regissert av Aleksander Nordaas.  Skuespillerne var blant andre Jon Sigve Skard og Kristoffer Joner. Filmen kan lastes gratis ned fra filmens nettside.

Handling

Filmen handler den unge studenten Harald som har flyttet til Bergen for å studere. I Bergen søker han etter nye venner og han treffer den halvskummle Noah som ønsker å få med Harald i den hemmelige klubben med navnet Sirkel. Og Harald blir med. I starten er alt bare bra, men det er bare i starten...

Priser

Filmen  vant publikumsprisen under Bergen Internasjonale Filmfestival i 2005.
Den sørmandsjuriske jernbane

Den sørmandsjuriske jernbane (japansk: 南満州鉄道株式会社 / 南満洲鉄道株式会社, Minami Manshū Tetsudō Kabushikigaisha; forkortet 満鉄 Mantetsu) var et jernbaneselskap grunnlagt av Keiserriket Japan i Dalian i 1906, etter den russisk-japanske krig (1904–1905). Det opererte i det japanskkontrollerte Mandsjuria. Etter at Japan annekterte Korea fikk selskapet også ansvaret for det koreanske jernbanenett, frem til 1925.
Den egentlige og opprinnelige jernbanestrekningen løp fra havnen i Lüshun på sørspissen av Liaodonghalvøya og nordover til Harbin, der den var tilknyttet den østkinesiske jernbane.

Mantetsus storhetstid

Mantetsu, som selskapet Den sørmandsjuriske jernbane var kjent som fra sitt japanske selskapsnavn, ble det største utenlandske foretak i Kina frem til sammenbruddet i 1945. Under sin grunnleggende president, Goto Shimpei, tidligere japansk guvernør av Taiwan, vokste selskapet til å ble hoveddrivkraften for omformingen av hele det nordøstlige Kina til et område under tung japansk innflytelse. Mantetsu var et privat selskap med delvis statlig eierskap og sterke bånd til den japanske stat. Det gjenoppbygde områdets jernbanenett ved hjelp av amerikansk materiell og forgrenet seg til drift av kullgruver (ved Fushun og Yantai), havner (Andong, Yingkou og Dalian), hoteller og lagerbygninger. 
Fra 1910-årene og fremover bygde selskapet skoler, biblioteker, sykehus og andre almennyttige institusjoner i det øyemed å tiltrekke seg japanske og koreanske innvandrere. Selskapets akademiske avdeling vokste til å bli det største moderne forskningsforetak i hele Kina, og konsentrerte seg om landbruksforskning og industrielle metoder i jordbruket. 
Til 1925 driftet selskapet også jernbanene på Koreahalvøya.
I 1930-årene var Mantetsu blitt nærmest en stat i staten i Mandsjuria. Det og dets mange underbruk produserte stål, keramikk, glass, mel, vegetabilske kjøkkenoljer, elektrisitet og kjemiske produkter. Det var blitt til ett av de største konsernene ikke bare i Kina, men også i Japan. Det kan med rette ansees som del av de japanske koloniseringsbestrebelser i Kina. Men det var også Tokyos sterkeste kort da landet ville påvise for vestmaktene hvilken Japan og japansk forretningsliv bidro til den modernisering av Kina som de alle gikk inn for.  
Selskapet ble etter annen verdenskrigs avslutning i 1945 oppløst av den amerikanske okkupasjonsregjering i Japan, og Den røde armé overtok driften.
Yeniköy kullkraftverk

Yeniköy kullkraftverk er et kullkraftverk i Tyrkia. Det har en installert produksjonskapasitet på 420 MW over én enhet. Anlegget ble bygget ut i årene 1983–1987. Brenselkilden er brunkull.
Royal Astronomical Societys gullmedalje

Royal Astronomical Societys gullmedalje er den høyeste av utmerkelsene som utdeles av den britiske Royal Astronomical Society. Den gis for prestasjoner innen geofysikk, solfysikk, sol-jord-fysikk, planetologi, astronomi, kosmologi, astropartikkel-fysikk og kosmokjemi. Prisen ble første gang utdelt i 1824.

Historie

I de første årene ble det hvert år ofte utdelt flere medaljer, men fra 1833 ble det bare utdelt en medalje per år. Dette forårsaket et problem da Neptun ble oppdaget i 1846, ettersom mange mente at både John Couch Adams og Urbain Le Verrier burde få en pris. En strid oppsto, og det ble ikke utdelt noen medalje for 1847. Striden ble løst ved å utdele «anerkjennelses-priser» (Testimonial Awards) i 1848 til 12 prisvinnere, inkludert Adams og Le Verrier. Fra 1849 ble prisen igjen utdelt som før, med en grense på en per år. Adams og Le Verrier fikk ikke sine gullmedaljer før henholdsvis i 1866 og i 1868, da Adams, som president, utdelte medaljen til Le Verrier.
Praksisen med å utdele en medalje per år varte fram til 1963. Dog ble to medaljer utdelt både i 1867 og 1886, og noen år ble det ikke utdelt noen medalje. Etter 1964 har det de fleste årene blitt utdelt to medaljer, en ('A') for astronomi, kosmologi, astropartikkel-fysikk og kosmokjemi, og den andre ('G') for geofysikk, solfysikk, sol-jord-fysikk og planetologi.
William Petty (britisk merkantilist)

William Petty (født 27. mai 1623 i Romsey i grevskapet Hampshire, død 16. desember 1687 i London) var en økonom, vitenskapsmann og filosof. Karl Marx regnet ham for å være stamfaren til den engelske nasjonaløkonomien.

Bakgrunn

Petty drog allerede i en alder av 15 år i handels- og studieøyemed til Normandie, og studerte senere på hollandske og franske skoler.

Karriere

Han ble i 1648 professor i anatomi ved Universitetet i Oxford og deretter embedslege i Irland (generalkirurg for hæren), hvor det ble ham pålagt å sørge for en oppmåling og fordeling av konfiskerte irske landegods. Han hadde flere andre kontorer, især i Irland, sluttet seg til restaurering i 1660, og ble slått til ridder av kong Charles II av England.
I økonomi var Petty en forløper for den induktive statistiske metode. Han må avgjort betegnes som merkantilist, selv om han til tider avvek fra de merkantilistiske synspunkter, for eksempel fra den mer primitive merkantile opposisjon mot eksport av edelmetaller. I estimeringen av arbeidskraft foregrep han Adam Smith i meget, således verditeorien, hvor han mente at et objekts verdi helt er avhengig av den mengde arbeide som dens fremstilling krevde, og i husleie, hvor han så en overskuddsinnkomst, men ikke synes å ha hatt noen tanke om den fallende jordens produktivitet. Samtidig som at han var en glødende tilhenger av full religionsfrihet hadde han formentlig under innflytelse av Thomas Hobbes ervervet uttalte sympatier for et sterkt sentralistisk statssystem.
Hans Treatise on Taxes and Contributions (1662) gir et verdifullt bidrag til beskatningslærens historie. En rekke Essays in Political Arithmetic, utgitt mellom 1671 og 1687, har betydning som rikholdige kilder for sosiologiske kjensgjerninger vedrørende befolkningsforholdene i samtiden, og Political Survey or Anatomy of Ireland (1672) er ved sin merkelig inngående statistiske redegjørelse for landets eiendomsforhold et historisk dokument av rang.
William Petty utgav en forbedret redaksjon av sin venn John Graunts grunnleggende skrift Natural and Political Observations upon the Bills of Mortality (1662, femte utgave 1676), hvis forfatterskap av den grunn til tider er tilskrevet Petty selv. Hans ideal var å gjøre den politiske aritmetikk til en eksakt vitenskap, hans metode var den direkte iakttagelse og den nøyaktige oppsummering av ordnede fakta.
Petty interesserte seg først og fremst for å finne befolkningens fordoblingsperiode, som han etter heller fantastiske beregninger anslo til 40 år. Petty prøvde også på forskjellige måter å beregne Londons folkemengde, som han 1686 anslo til 650 à 700.000 innbyggere.
Kampbreen

Kampbreen er en isbre som ligger i den sentrale delen av fjellmassivet Sør-Rondane i Dronning Maud Land. Den er om lag 15 kilometer lang og strømmer i nordvestlig retning mellom Austkampane i vest og Nordhaugen, Mehaugen og Sørhaugen i øst.
Området ble fotografert fra fly under Operasjon Highjump i 1946–47. Kart over området, basert på de amerikanske flyfotografiene, ble utarbeidet av Norsk Polarinstitutt i 1957.
Menden

Historie

Den første kirken i Menden ble bygget på 800-tallet. Fra 1180 ble området rundt Menden en del av Köln-området, men siden det lå ved grensen til jarldømmet Mark ble det ofte kjempet om det. I 1276 fikk Menden byrettigheterr. Industrialiseringen startet tidlig, i 1695 ble produksjonen av nåler den første industrien, senere etterfulgt av kalksteinsprodukter som sement. I 1816 ble Menden en del av Preussen, etter å ha vært under Hessen i 13 år. I 1975 ble byen slått sammen med flere tidligere selvstendige kommuner, og innbyggertallet økte.
Opsitocus

Levevis

Larvene lever i jorda av røtter, mens de voksne insektene kan finnes gnagende på blader. De flyr godt og mye, helst om natta.

Utbredelse

Arten er utbredt i Australia (New South Wales).
Eishō (Sengoku)

Eishō (永正), 30. februar 1504–23. august 1521, var en periode i den den japansk tidsregningen under keiser Go-Kashiwabara. Shoguner var Ashikaga Yoshizumi og Ashikaga Yoshitane.
Perioden ble innledet for å feire en ny sekstiårig syklus i den kinesiske kalenderen.

Viktige hendelser

I Eishō 1 (1504) var det en periode med stor hungersnød.
I Eishō 2 (1505) står Nodaslottet ferdig i Shinshiro i Mikawaprovinsen, nåværende Aichi prefektur.
I Eisho 9 (1512) oppdages det første syfilistilfellet i Japan.
Samme år står Tamanawaslottet ferdig i Kamakura.
Gaius Octavius

Gaius Octavius (født ca 100 f.Kr. – død 59 f.Kr.) var en stamfar til de romerske keisere av Julo-claudiske dynastiet. Han var far til keiser Augustus, stebestefar til keiser Tiberius, tipptippoldefar til keiser Caligula, oldefar til keiser Nero. Han nedstammet selv fra en gammel, rik adelig familie (ridende ridder) i en gren av familien Octavii. Til tross for at han kom fra en rik familie var hans familie plebeiisk framfor patrisisk. Som en novus homo («ny mann») var han ikke av en senatorfamilie.
Hans bestefar, Gaius Octavius, kjempet som militær tribun på Sicilia i andre punerkrig. Hans far Gaius Octavius var en lokal øvrighetsperson som levde til han ble gammel. Han var fjernt beslektet med Gnaeus Octavius, konsul av 87 f.Kr. som ledet opposisjonen mot Lucius Cornelius Cinna.

Personlig liv

Octavius' første hustru het Ancharia. De to fikk et barn kalt Octavia Major. Det er ikke kjent hvordan dette ekteskapet endte, skjønt det er mulig at Ancharia døde i barsel. Han giftet seg senere med niesen til Julius Cæsar, Atia Balba Caesonia. Hvordan de to møttes er ikke kjent, skjønt Atias familie på farsiden, Balbi, levde nært til Velitræ som var hjemmet til familien Octavii. Han fikk to barn med Atia: Octavia Minor og Gaius Octavius, samme navn som sin far, sistnevnte kjent som den senere keiser Augustus, og som ble født i 63 f.Kr.
Netivot

Historie

Byen ble grunnlagt som en utviklingsby i Negrev sammen Sderot i nord, og Ofakim i sør. De første bosetterne var innflyttere fra Marokko og Tunisia. På 1990-tallet kom det ytterligere innflyttere fra Russland og Etiopia. I mange år slet byen med høy arbeidsledighet. Siden 2008 har Netivot vært mål for rakettangrep fra Gaza. I 2012 eksploderte en rakett i nærheten av skole i byen.
Et betydelig minnesmerke er graven til Baba Sali (død 1984), en marokkanskfødt tzadiken og kabbalist som er gravlagt her. Sefardiske jødiske pilegrimer kommer til denne byen for å be ved hans grav. Også graven til rabbineren Shalom Ifargan ligger her.

Demografi

I 2001 var den etniske sammensetningen av byen bestående av 99,9 prosent jødisk. og befolkningen var jevnt fordelt mellom begge kjønn. Byen er rangert relativt lavt på den sosioøkonomiske indeks (3 ut av 10). I kjølvannet av Operasjon Salomo (en israelsk operasjon i 1991 som fraktet etiopiske jøder til Israel) har Netivot tatt imot et stort antall etiopiske jødiske innvandrere.
Ved slutten av 2009 hadde Netivot rundt 26 700 innbyggere.

Utdannelse

I henhold til CBS var det 22 skoler og 4 243 studenter i byen: 16 grunnskoler med 3 053 studenter og 11 videregående skoler og høyskoler med 1 190 studenter. 43,1 prosent av studentene i 12. grad var berettiget til opptak for til høyere utdannelse i 2001. Skolene i byen har blitt utvalgt til et særlig pilotprosjekt hvor elever ved grunnskolene bygger deres egne miniroboter.
I 2009 vant en videregående student fra Netivot førsteprisen i Første skritt til Nobelsprisen i fysikk i en tevling. I 2011 var Netivot vert for festival robotteknologi, sponset av den internasjonale organisasjonen FIRST (For inspirasjon og anerkjennelse av vitenskap og teknologi). Første, andre og tredje klasser ved Noam Eliyahus religiøse skole tilbringer åtte timer i uken med å studere vitenskap og robotikk ved Lehava, det kommunale vitenskapssenteret.
Mandelsenteret for lederskap i Negev (MCLN) driver et toårig samfunnsbasert lederskapsprogram i Netivot.

Lokal kultur

Ved årsdag for Baba Salis død kommer tusenvis av jødiske pilegrimer til Netivot for å besøke hans grav.
Hele elleve lokale aviser blir utgitt i byen.
Tre suksessfulle nattklubber har åpnet i Netivot som også får besøk utenfra og tiltrekker seg unge mennesker fra Ashkelon, Beersheba, Omer, Lehavim, Ofakim og Sderot.

Framtidig utvikling

Ytterligere to nabolag med totalt 3 600 nye boligenheter er planlagt for Netivot. De er antatt å doble byens befolkning. To store supermarkeder er også planlagt som kommer i tillegg til de sju som allerede eksisterer.
Fifth Harmony

2012: The X-Factor

Fifth Harmony ble opprinnelig satt sammen av fem sangere med vellykkede auditions som soloartister, men som ikke kom videre. De ble senere formet til en gruppe av Simon Cowell, og endte til slutt på tredjeplass bak Carly Rose Soneclar og vinner Tate stevens.

Dinah Jane Hansen

Dinah Jane Ilaisaane Milika Hansen ble født i Santa Ana, California 22. juni 1997 og er den yngste av de fire medlemmene. Hun vokste opp i Orange County, og er den eldste av 7 søsken. Dinah sang på sin audition «If I Were a Boy» av Beyoncé. Hun auditioned for X Factor i Providence, Rhode Island.

Lauren Jauregui

Lauren Michelle Jauregui Morgado ble født i Miami, Florida den 27. juni 1996 som datter av Michael og Clara Jauregui. Hun har to søsken, Taylor og Chris Jauregui. Lauren var på audition for X-factor i Greensboro, North Carolina med sangen «If I ain't Got You» av Alicia Keys. Den 9. Desember 2016 debuterte Lauren med sin første solo sang «Back To Me» i et samarbeid med duoen Marian Hill. 26. Mai 2017 kom hun nok en gang ut med en låt, denne gangen kalt «Strangers» i et samarbeid med Halsey. Sangen er på albumet til Halsey.

Normani Kordei

Normani Kordei Hamilton ble født i Atlanta, Georgia den 31. mai 1996, men flyttet til Houston, Texas etter orkanen Katrina i 2005. Kordei er datter av Derrick og Andrea Hamilton. Normani har to eldre halv-søstre, Arielle og Ashlee. Hun har opptrådt siden hun var tre år gammel og var en pris-vinnende danser før hun spilte inn sin første singel da hun var tretten år. I mai 2017 var Kordei med i den 24. Sesongen av Dancing With The Stars på abc, med proff danse partneren Valentin Chmerkovskiy kom de helt til finalen og endte på en tredje plass.

Ally Brooke

Allyson «Ally» Brooke Hernandez er det eldste medlemmet av Fifth Harmony. Hun ble født 7. juli 1993 i San Antonio, Texas. Ally er datteren til Jerry og Patricia Hernandez og har en eldre bror, Brandon. Ally var på audition for X-factor i Austin, Texas og sang «On My Knees» av Jaci Velasquez. I samarbeid med DJ-duoen Lost Kings og A$ap Ferg debuterte Ally sin første solo singel «Look At Us Now» den 9. Juni 2017.

Camila Cabello

Karla Camila Cabello Estrabao ble født i Havana, Cuba den 3. mars 1997 som datter av Alejandro og Sinu Cabello. Hun har en yngre søster ved navn Sofia. Cabellos audition ble aldri vist på TV i den grunn fordi X Factor ikke hadde retten til å vise sangen hun sang «Respect» av Aretha Franklin på TV.
Den 18. desember 2016 annonserte Fifth Harmony at Cabello hadde forlatt bandet. Det har siden vært mye drama mellom de to artistenes fans.
Kvalifisering til EM i fotball 1996

Nye lag med

47 lag var med i kvalifiseringen (UEFA hadde 48 medlemsland på denne tiden, men England var direkte kvalifisert som vertland), noe som var en økning fra 38 for kvalifiseringen til forrige VM to år tidligere. Dette skjedde først og fremst fordi Sovjetunionen hadde blitt oppløst innen forrige VM kvalifisering begynte, noe som gjorde dette til den første mulige kvalifiseringen for Ukraina, Hviterussland, Moldova, Georgia, Armenia og Aserbajdsjan (Russland hadde overtatt plassen til Sovjetunionen i forrige kvalifisering, mens Baltikum-statene hadde fått selvstendighet ytterligere noen år tidligere). I tillegg var dette første kvalifisering etter oppløsning av Tsjekkoslovakia, med Tsjekkia og Slovakia som nye lag, samt Slovenia, Kroatia og Makedonia fra det gamle Jugoslavia (Rest-Jugoslavia var fremdeles blokkert fra å delta i mesterskap grunnet krigen der). Det siste nye landet var Liechtenstein.
Sametinget

Historikk

I 1978 vedtok Stortinget å demme opp Alta-Kautokeinovassdraget og bygge en kraftstasjon. Dette førte til omfattende protester, aksjoner og demonstrasjoner både fra samene og fra miljøpolitisk hold, den såkalte Alta-konflikten. Samenes kamp mot kraftstasjonen og for sine urfolksrettigheter fikk mye oppmerksomhet både i Norge og i utlandet. Myndighetene nedsatte Samerettsutvalget og Samekulturutvalget for å komme samenes krav i møte.
Allerede i 1984 kom Samerettsutvalget med sin første delinnstilling, «Om samenes rettstilling» (NOU 23:1984), og den la grunnlaget for Stortingets vedtak 12. juni 1987 om sameloven (lov om Sametinget og andre samiske rettsforhold) og dermed opprettelsen av Sametinget. Denne loven sier at det skal være direkte valg til Sametinget, og at valgene skal avholdes samtidig med stortingsvalg.
Det første sametingsvalget ble avholdt høsten 1989 og det første offisielle Sameting ble åpnet 9. oktober 1989 i Karasjok av kong Olav V. Ole Henrik Magga fra Norske Samers Riksforbund ble den første presidenten i Sametinget. 
Inntil 1989 og etableringen av Sametinget ble en svært begrenset samisk selvbestemmelse forvaltet av Norsk Sameråd.
2. november 2000 ble Sametingets nye parlamentsbygg åpnet av Harald V. Bygget er tegnet av arkitektene Stein Halvorsen og Christian Sundby, og har et areal på 5 300 m². Den sentrale møtehallen har form som en lávvu, og bygningen rommer også Samisk spesialbibliotek. Bygget ble i 2001 tildelt Statens byggeskikkpris, og i 2002 Nord-Norsk Arkitekturpris.

Sametingets plenum

Det sitter 39 representanter i Sametinget fra sju valgkretser. 
Sametinget regulerer sin virksomhet innenfor de rammer som er gitt i sameloven og Sametingets egen arbeidsorden. Sametinget i plenum er Sametingets øverste organ og myndighet. Plenum fastsetter arbeidsorden og utformer regler og retningslinjer for all virksomhet i regi av Sametinget. Plenumsmøter avholdes vanligvis fire ganger i året. 
Møtelederskapet innkaller til og leder plenumsmøtene. Møtelederskapet består av plenumsleder, nestleder og tre medlemmer valgt ved forholdstallsvalg. Fra 2018 er Tom Sottinen fra Arbeiderpartiet valgt som plenumsleder. 
Den politiske sammensetningen i plenum er som følger: Norske Samers Riksforbund/Norske Samers Riksforbund og Samefolkets Partis fellesliste (NSR/NSR-SáB) har 18 representanter, Arbeiderpartiet (Ap) har 7, Nordkalottfolket (NKF) har 3, Senterpartiet (SP) har 2, 2 uavhengige representanter, Árja har 1, Fastboendes Liste (DL) har 1, Flyttsamelista (JSL) har 1, Fremskrittspartiet (FrP) har 1, Høyre (H) har 1, Samefolkets Parti (SáB) har 1 og Åarjel-Saemiej Gïelh (ÅaSG) har 1 representant.

Politisk sammensetning (2017-2021)

Norske Samers Riksforbund (NSR) og Arbeiderpartiet (Ap) er de største partiene representert i Sametinget, med henholdsvis 18 og 7 av totalt 39 representanter. I perioden 2017 – 2021 består Sametingsrådet av president Aili Keskitalo (NSR), samt de fire rådsmedlemmene Henrik Olsen (NSR), Mikkel Eskil Mikkelsen (NSR), Silje Muotka (NSR) og Berit Marie Eira (JSL).
Microsoft Access

Microsoft Access er et databasehåndteringsprogram som er utviklet av Microsoft, og som kombinerer en relasjonsdatabase og Microsoft Jet Database Engine med utviklingsverktøy og et grafisk brukergrensesnitt. Microsoft Access er en del av den profesjonelle eller høyere utgaver av programvarepakken Microsoft Office, og selges også separat.
Første versjon ble lansert i november 1992. Siste versjon er Microsoft Access 2016 (16.0.4229.1024), som ble lansert 22. september 2015.
Tidenes beste barneplate

Tidenes beste barneplate er et samlealbum med diverse artister som Knutsen & Ludvigsen, Terje Formoe, Kaptein Sabeltann, Maj Britt Andersen, Nora Brockstedt, Alf Prøysen, Anita Hegerland, Trond-Viggo Torgersen og Anita Hegerland, utgitt i 2003.
Norsklåt

Norsklåt er et musikkalbum utgitt av Grethe Kausland og Dizzie Tunes i 1973.